**Petteri Pennanen** (s. 19. syyskuuta 1990 Kuopio) on suomalainen jalkapalloilija, joka edustaa Veikkausliigassa pelaavaa Kuopion Palloseuraa. 

Hän on pelipaikaltaan hyökkäävä keskikenttäpelaaja.

Pennanen luettiin juniorivuosinaan Suomen lahjakkaimpiin junioreihin. Hän on pelannut 11 nuorten ja 36 poikien maaottelua. Pennanen murtautui Kuopion Palloseuran pelaavaan miehistöön 16-vuotiaana keväällä 2007. Hän pelasi ensi kerran KuPS:n edustusmiehistössä 29. huhtikuuta 2007 ottelussa KuPS-VIFK.

Ensimmäistä kertaa urallaan avauskokoonpanossa sarjaottelussa Pennanen oli 27. toukokuuta 2007 ottelussa KuPS-PK-35. Kaudella 2007 hän pelasi yhteensä 13 sarjaottelua Ykkösessä, ja voitti myös KuPSin B-nuorten riveissä Suomen mestaruuden. Vuonna 2008 Veikkausliigassa kertyi puolestaan 17 ottelua.

Pennasella oli Kuopion Palloseuran kanssa kolmen vuoden sopimus, joka olisi päättynyt vuonna 2009. Hänet lainattiin kuitenkin helmikuussa 2009 Eredivisien FC Twenteen. Lainasopimus jatkui kesäkuun 2009 loppuun, jonka päätteeksi hollantilaisseura käytti oikeuden ostaa pelaajan itselleen. Twente teki 22. kesäkuuta 2009 Pennasen kanssa kahden vuoden sopimuksen. Myös KuPSin Tuomas Rannankari siirtyi samalla seuraan.

Joulun alla 2010 Pennanen kertoi haluavansa vaihtaa maisemaa, ja tammikuussa ilmoitettiin Pennasen siirrosta Turun Palloseuraan. Turussa Pennanen pelasi kolme kesää tehden ensimmäisen liigamaalinsa 9. kesäkuuta 2011 ottelussa Rovaniemen Palloseuraa vastaan ja kaikkiaan Turun Palloseurassa Pennanen teki 12 maalia. Hän oli voittamassa TPS:n riveissä pronssia kaudella 2012.

Tammikuussa 2014 Pennannen siirtyi pohjoiseen Rovaniemen Palloseuran riveihin, mutta kausi jäi rikkonaiseksi polvivammojen vuoksi. Hän ehti pelata vain seitsemän ottelua ennen loukkaantumista toukokuussa. Sopimuksen pituudeksi ilmoitettiin kaksi vuotta, mutta lokakuussa 2014 ilmoitettiin Pennasen siirrosta kasvattajaseuraansa Kuopion Palloseuraan. Sopimus Rovaniemen Palloseuran kanssa purettiin yhteisymmäryksessä.

Kahden vuoden sopimuksella Kuopioon siirtynyt Pennanen ehti pelata kaudella 2015 yhdeksän liigaottelua KuPS:n paidassa, kunnes polvi vääntyi vierasottelussa Helsingin Jalkapalloklubia vastaan. Polvi jouduttiin leikkaamaan ja Pennanen sanoi kauden olevan ohi omalta osaltaan. Yhdeksässä liigaottelussa Pennanen ehti tehdä maalin ja antaa kaksi maaliin johtanutta syöttöä. Pennaselle
Kaudesta 2016 tuli menestyksekäs. Hänestä tuli kasvattajaseuransa kapteeni ja hän oli muutenkin näkyvä joukkueensa keskikentän pelaajana.

Pennanen siirtyi toisen kerran ulkomaille ammattilaiseksi syksyllä 2016, kun hän teki 1,5 vuoden sopimuksen puolalaisen, maan toiseksi korkeimmalla sarjatasolla pelanneen MKS Miedz Legnican kanssa. Hän pelasi seurassa toisen suomalaisen, Petteri Forsellin, kanssa. Puolassa Pennanen pelasi 14 ottelua ja palasi kesällä 2017 takaisin KuPS:n riveihin. Kaudesta 2017 alkaen KuPS:ssa alkoi menestyksekäs mitalijakso, jossa Pennanekin joukkueen kapteenina ja näkyvänä keskikentän pelaajana oli mukana. Kaudella 2017 KuPS saavutti Veikkausliigassa hopeaa ja kaudella 2018 pronssia. Kausi 2018 oli Pennaselle henkilökohtaisetsi menestyksekäs, sillä hänet valittiin Veikkausliigassa huhtikuussa ja lokakuussa 2018 Kuukauden pelaajaksi. Lisäksi hänet valittiin Veikkausliigan parhaaksi keskikenttäpelaajaksi. Kaudesta 2019 tuli sitten Pennaselle ja KuPS:lle uran huipentuma, kun KuPS voitti Suomen mestaruuden.

Kauden 2019 päätteeksi Pennanen siirtyi kaudeksi 2020 Indonesian pääsarjaan TIRA Persikabon riveihin, jossa pelasi kolme ottelua. Sarja Indonesiassa keskeytyi maaliskuussa 2020 koronaviruspandemian vuoksi, ja Pennanen palasi Suomeen. Tammikuussa 2021 Pennanen siirtyi Yhdysvaltoihin, USL-seura Sacramento Republicin riveihin, joissa hän pelasi 22 liigaottelua. Kauden päätteeksi Pennanen palasi jälleen takaisin Suomeen, tällä kertaa Ilveksen paitaan. Hänet valittiin kaudella 2022 Veikkausliigan vuoden keskikenttäpelaajaksi. Hän aloitti myös kauden 2023 Ilveksessä, mutta siirtyi heinäkuussa yksivuotisella sopimuksella Intian Superliigan Hyderabadiin. Hän purki kuitenkin sopimuksensa jo tammikuussa 2024 maksamattomien palkkojen vuoksi. Kaudella 2024 Pennanen pelaa jälleen KuPSissa. 

Petteri Pennanen on pelannut tähän mennessä urallaan 289 Veikkausliigaottelua KuPS:n, TPS:n, RoPS:n ja Ilveksen riveissä ja tehnyt niissä 57 Veikkausliigamaalia.

Saavutukset
-----------

* Suomen mestaruus: 2019 KuPS:n riveissä
* Suomen mestaruushopeaa: 2017 KuPS:n riveissä
* Suomen mestaruuspronssia: 2012 TPS:n riveissä, 2018 ja 2020 KuPS:n riveissä
* B-poikien Suomen mestaruus 2007 (KuPS B)
* A-poikien SM-pronssia 2008 (KuPS A)

Lähteet
-------

1. ↑  Viitarinne, Kimmo: Petteri Pennanen läpimurron kynnyksellä.  *Viikkosavo*, 20.8.2008, s. 33.
2. ↑  Soininen, Heidi (vast. toim.): *Jalkapallokirja 2013*, s. 438. Suomen Palloliitto, 2013. ISSN 0787-7188.
3. ↑  Petteri Pennasen haastattelu  12.4.2015. Faneille.com. Viitattu 22.4.2014.
4. ↑  Petteri Pennanen OrsaSportin sivuilla  22.4.2015. OrsaSport. Viitattu 22.4.2014. [vanhentunut linkki]
5. ↑  KuPS-kaksikko siirtyy hollantilaiseen huippuseuraan *MTV3*.  23.6.2009. Viitattu 23.6.2009.
6. ↑  TPS vahvistui Petteri Pennasella *TPS*.  5.2.2011.  Arkistoitu 18.7.2011. Viitattu 22.4.2015.
7. ↑  Petteri Pennanen Ropsista Kuopioon *RoPS*.  26.10.2014.  Arkistoitu 4.10.2015. Viitattu 22.4.2015.
8. ↑  Pennanen toipuu nopeasti *Veikkausliiga*.  8.8.2015. Viitattu 2.10.2015.
9. ↑  Pennasen pelaajakortti *Veikkausliiga*.  2.10.2015. Viitattu 2.10.2015.
10. ↑  KuPS:n kapellimestari johdatti joukkueensa menestykseen – "Olimme katastrofaalisen surkeassa tilanteessa" *Veikkausliiga*.  24.9.2016. Viitattu 22.10.2019.
11. ↑  Petteri Pennanen siirtyy Puolaan *kymppipaikka.fi*.  31.10.2016. Viitattu 22.10.2019.
12. ↑  Petteri Pennanen kuukauden pelaajaksi – kuukauden valmentaja Toni Koskela johti RoPS:n ennätykseen  2.5.2018. Veikkausliiga. Viitattu 22.10.2019.
13. ↑  Petteri Pennanen kuukauden pelaajaksi  31.10.2018. Veikkausliiga. Viitattu 22.10.2019.
14. ↑  Pelipaikkojen parhaat 2018 nimetty  2.11.2018. Veikkausliiga. Viitattu 22.10.2019.
15. ↑  KuPS-kapteeni Petteri Pennanen johdatti kasvattajaseuransa mestariksi: "Mä oon tehny paljon hommia futiksen eteen, tässä on mulle aika iso palkinto"  19.10.2019. Veikkausliiga. Viitattu 22.10.2019.
16. ↑  Veikkausliigan mestarin kapteenia huhutaan kummalliseen osoitteeseen: indonesialaismedioiden mukaan Petteri Pennanen on lähellä siirtoa Indonesiaan  2.1.2020. hs.fi. Viitattu 10.11.2020.
17. ↑  Poika palaa kotiin – Petteri Pennanen vahvistaa Kuopion Palloseuraa loppukauden ajan!  15.7.2020. kups.fi. Viitattu 10.11.2020.
18. ↑  Tuukka Ikkeläjärvi: Petteri Pennasen uusi seura selvillä *SuomiFutis*.  23.7.2023. Viitattu 9.8.2023.
19. ↑  ​Petteri Pennasen jatko avoinna – sopimus Intiaan purettu *www.veikkausliiga.com*. Viitattu 6.2.2024.
20. ↑  Veikkausliiga *www.veikkausliiga.com*. Viitattu 9.8.2023.

Aiheesta muualla
----------------

* Kuvia tai muita tiedostoja aiheesta **Petteri Pennanen** Wikimedia Commonsissa

KuPS – Veikkausliiga
1 Virtanen |
3 Diogo Tomas |
4 Niba |
6 Savolainen |
7 Sale |
9 Hellqvist |
10 Sebban |
11 Ikaunieks |
12 Rissanen |
13 Udoh |
14 Popovitš |
15 Sallinen |
16 Jyry |
17 Järvinen |
18 Pirttijoki |
19 Boateng |
20 Heinonen |
21 Kreidl |
22 Toivomäki |
23 Carrillo |
24 Heiskanen |
25 Nissilä |
26 Vidjeskog |
29 Haarala |
30 Vartiainen |
32 Rissanen |
33 Hämäläinen |
34 Aittokoski |
35 Vauhkonen |
36 Salminen |
  Uzochukwu |
  Rangel |
Valmentaja Valakari